Saksdokumenter:

## KM 07/25 Den norske kirke mot mobbing

## Sammendrag av saksorienteringen

​​**Sammendrag**

​Undersøkelser viser at stadig flere barn og unge i Norge opplever mobbing og utestengelse i hverdagen. Digital mobbing eller netthets utgjør en stor del av dette. Mobbing har store konsekvenser for den enkelte og for samfunnet. Ungdommens kirkemøte 2025 ønsker at Den norske kirke skal være en pådriver i arbeidet for å skape trygge og inkluderende fellesskap for alle. Det er derfor viktig å jobbe med dialogarbeid, gi barn og unge mulighet for tilhørighet og bygge gode holdninger. Russetiden er en ekstra utfordrende periode for mange, og kirken også må støtte ungdom i denne tiden. UKM 2025 viser solidaritet med barn og unge og sier nei til mobbing.

Komiteens merknader  
Komiteen legger saksorienteringen til grunn. Komiteen har følgende merknader:

1. Vedtakene gjenspeiler at det trengs en økt kompetanse på tema mobbing i Den norske kirke. Dette må være gjennomgående i hele organisasjonen.

2. Mobbing er et samfunnsproblem. I arbeidet med mobbing må det som kan være bakenforliggende årsaker hos de som mobber også adresseres. Mobbing skjer i alle aldersgrupper, og vi må anerkjenne at dette også skjer i Den norske kirke. Både barn, unge og voksne er blant de som blir mobbet og som er mobbere. Det er derfor viktig å skape arenaer der vi kan ta opp temaet og også forebygge at mobbing skjer.

3. Arbeid mot mobbing må være en del av kirkens arbeid, og gjenspeiles i de ulike planer og programmer som finnes. Samarbeid med de kristne barne- og ungdomsorganisasjonene og andre samfunnsinstitusjoner må inngå som en del av kirkens arbeid med dette tema.

Samarbeid med organisasjoner som har spisskompetanse om mobbing er en god ressurs for menighetene. Det bør arbeides med ressurser som kan tas i bruk i ungdomsarbeidet. Organisasjoner som har spisskompetanse på mobbing, kan gi gode bidrag i ressurser og håndtering av mobbing. Dette gjelder ikke minst ved holdningsendring, forebyggende arbeid og erfaringsdeling.

Der det er mulig med samarbeid, for eksempel med skole og helsetjeneste, bør det samarbeides om mobbing. For å forebygge er det vanskelig å få instanser med taushetsplikt til å samarbeide på individnivå, men det må legges til rette for økt samarbeid om tema mobbing. Dette er et tema som gjerne kan utredes; om situasjoner der orientering mellom skole og kirke bryter med ansattes taushetsplikt.

5. Mobilbruk er et verktøy der mobbing skjer. Digital utfrysning, hets og ufine meldinger er forstyrrende og oppleves som vanskelig. Det er viktig å ha trygge arrangementer, og oppfordre til å jobbe med å ha så trygge mobilfrie arrangement og leirer som mulig. Det må legges til rette for god dialog med de som skal være med på det som skjer i Den norske kirke, og at de blir oppfordret til ikke å bruke mobilen. Mobilen kan også være en trygghet som kan være nødvendig for barn og unge med individuelle behov. Derfor er lokale og individuelle variasjoner og tilpasninger ~~er~~ selvfølgelig viktig å legge til rette for. For å øke kompetansen om dette tema må kirken, i tillegg til generell kunnskap om dette også ha noen som har spisskompetanse på arbeid mot mobbing.

6.Senskader er noe som fort blir glemt i arbeidet med mobbing. Dette har stor innvirkning på den enkelte, og kan gå ut over selvbilde, helse og sosialt liv. Det gjør at mange kan ha psykiske og somatiske helseplager og gjør at mange har tilbaketrekning fra sosial aktivitet.

7. Ansatte og frivillige ledere~~,~~ som har kontakt med barn og unge må få økt kompetansen sin om mobbing. Det bør legges til rette for rutiner, så vi har retningslinjer for hvordan dette blir tatt med i opplæring og forberedelser til leirarbeid og ungdomsarbeid. Komiteen opplever at rutiner og beredskapsplaner er mangelfulle, spesielt ved utfordringer knyttet til mobbing. Det er viktig at Den norske kirke arbeider med rutiner rundt mobbing og at dette kommuniseres i hele organisasjonen. Alle ansatte og frivillige ledere skal vite hva de skal gjøre i møte med mobbing.

8. Samtaletilbud knyttet til tema mobbing vil mange ha nytte av. Å benytte seg av kirkens ansatte, som prester, diakoner, undervisningsansatte osv. som har kompetanse på samtale, er en ressurs som bør gjøres mer kjent. En ressursperson som har spisskompetanse på arbeid med mobbing, etter modell fra Sjømannskirken, kan være et konkret tilbud for unge. Dette skal være tilgjengelig og lavterskel, både for mobberne og de som blir mobbet.

9. I overgangsfaser og perioder med mye press er barn, unge og voksne mer sårbare, og da er det lettere at utenforskap og mobbing forekommer.  Dette kan være for eksempel å flytte på hybel for å gå på skole, i russetiden, ved studieoppstart og i arbeidsliv. Derfor skal kirken være til stede for barn, unge og unge voksne i disse fasene.

Forslag til vedtak

​​UKM ønsker å sende en tydelig melding til alle barn og unge som opplever mobbing: Vi ser dere og står sammen med dere!

​

​Ungdommens kirkemøte 2025 vil at hele Den norske kirke skal:

​

1. ​ha mobbing og utenforskap som tema i satsningen unge og unge voksne i 2026, jfr KR 50/25
2. vise solidaritet med alle barn, unge og unge voksne som opplever mobbing og netthets i hverdagen
3. være en aktiv støttespiller i kampen mot mobbing og utenforskap, der en også har fokus på senskader etter mobbing
4. arbeide aktivt for å skape trygge og inkluderende arenaer for barn,unge og unge voksne
5. legge til rette for at barn, unge og unge voksne får øve seg i dialog og utvikle empati og respekt for andre
6. ha rutiner og beredskapsplaner som ivaretar barn, unge og unge voksne, spesielt med tanke på mobbing og grenseoverskridende adferd
7. jobbe for mobilfrie arrangementer
8. tilrettelegge for samtaletilbud med spesialkompetanse om mobbing

**Bakgrunn**

I den nasjonale undersøkelsen Ungdata junior (2024) oppgir 13 % av barn på 5.-7. trinn at de er utsatt for mobbing hver 14. dag eller oftere.1 Mer enn 1 av 3 forteller også om at de har opplevd negative hendelser som utestenging, trusler eller deling av sårende tekster, bilder eller videoer på nett eller mobil de siste månedene.2 Resultatene fra både Ungdata og den årlige Elevundersøkelsen i skolen viser også en tendens til økt mobbing blant barn og unge de siste årene.3 Ett av temaene som har fått mye oppmerksomhet, er mobbing og utestengelse i forbindelse med russegrupper.4 Resultater fra Elevundersøkelsen 2024 viser at mobbetallene er høyest for elever på 5. trinn. Det er altså et stort aldersspenn av elever som opplever mobbing i hverdagen.5

Stadig flere barn og unge føler seg mobbet og utestengt. Konsekvensene av mobbing er alvorlige for enkeltpersoner og for samfunnet. Mobbing og utenforskap kan være ødeleggende for mennesker både mens det pågår og i et lengre perspektiv. Det å bli utsatt for mobbing kan blant annet føre til alvorlige helseplager, sosiale vanskeligheter, skolefravær og problemer med å gjennomføre utdanning og komme i arbeid. Slik er det også en tydelig forbindelse mellom dette temaet og det som var fokussak for Ungdommens kirkemøte (UKM) i 2024: Psykisk helse.6

Som Ungdata-tallene viser er digital mobbing eller netthets et økende problem. Mange barn og unge opplever utrygghet og utenforskap som en følge av negative opplevelser på nett. Terskelen for å komme med hets er lavere i digital kommunikasjon enn når du snakker med noen ansikt til ansikt.7 Sosiale medier der en kan henge ut andre anonymt bidrar til å skape ekstra mye utrygghet og maktesløshet for den som opplever det. Mobbingen er ikke begrenset til et fysisk sted, men kan skje døgnet rundt. Du kan ikke vite hvem som står bak netthetsen, og derfor er det umulig å skjerme seg mot den.

Det gjør det vanskelig å stole på andre, og det er vanlig å få reaksjoner som dårlig selvbilde, søvnproblemer, stress, angst og liknende når du opplever mobbing.8

Mobbing er ikke bare et skoleproblem, men et samfunnsproblem som krever samarbeid på tvers av sektorer. Noen lokalsamfunn kan for eksempel ha spesielle utfordringer knyttet til mobbing, og barn og unge her kan være ekstra sårbare. Den norske kirke kan være en tydelig støttespiller i dette arbeidet.

I kristendommen er det en kjerne av verdier som må ligge til grunn for å skape et godt samfunn å leve i. Respekt, empati, og kjærlighet er ikke bare ord for oss, men verdier vi aktivt søker å leve etter. Derfor har Den norske kirke en naturlig rolle i å bidra til å skape trygge og inkluderende miljøer for barn og unge over hele landet.

Ved å legge til rette for gode møteplasser, bygge fellesskap og gi rom for samtaler, kan kirken forebygge mobbing og utenforskap. I UKM-sak 5/24 ‘Ungdomstiden’ understreker vedtak punkt 13 at beredskapsplanene i menigheten må omfatte unge ledere.9 UKM 2025 ønsker også å løfte frem at barn og unge må ivaretas gjennom at det kommer på plass en beredskap knyttet til mobbing.

I UKM sak 3/24 «Psykisk helse» ble det trukket frem at det at var viktig at det skulle være en ansvarsgruppe på en eller flere voksne med ansvar for å sikre trygge og inkluderende rammer for alle deltakende. Ikke minst var dette viktig når det skulle gjennomføres leir.10 Å ha et støtteapparat som ivaretar dette kan være viktig i arbeidet for å fremme inkludering og motvirke utenforskap.

I russetiden kan mobbing og utestengelse dessverre bli ekstra tydelig. I tillegg til forebyggende arbeid som å etablere gode, lokale fellesskap for ungdom, kan Den norske kirke bidra gjennom blant annet samtaletilbud og trygg tilstedeværelse på ulike arenaer hvor russ samles.

For å motvirke netthets, utestengelse og annen mobbing er det viktig å jobbe med holdninger. Vi må trene på dialog og det å møte hverandre med respekt, enten det er snakk om digital eller fysisk kommunikasjon. UKM sin sak 4/23 ‘Kirkelig mangfold i et kirkelig uenighetsfellesskap’ understreker at selv om det er krevende, er det viktig å søke sammen på tvers av synspunkter.11 Som kristne utfordres vi spesielt til å ta frem medmenneskelighet og godhet i møte med andre. Vi som er unge i Den norske kirke ønsker at kirken skal ha en positiv tilstedeværelse på sosiale medier. Det er viktig å vise respekt mot meningsmotstandere og ha et ordentlig debattklima når man går inn i diskusjoner.

**Økonomiske/administrative konsekvenser**

Saken behandles innenfor eksisterende budsjettrammer og administrative ressurser for Kirkerådet. 